**ELŐTERJESZTÉS**

**Szombathely Megyei Jogú Város Közgyűlésének 2024. szeptember 26-i ülésére**

**Javaslat a szombathelyi férfi felnőtt labdarúgás jövőjével kapcsolatos döntés meghozatalára**

Tájékoztatom a Tisztelt Közgyűlést, hogy a Szombathelyi Haladás Labdarúgó és Sportszolgáltató Kft. fizetésképtelenségét követően 2024. június 25-én és szeptember 9-én egyeztetésre került sor a városvezetés, a szurkolói kör és az Illés Labdarúgó Akadémia bevonásával a szombathelyi labdarúgás jövőjét illetően.

2024. július 5. napján kelt levelemben felkértem dr. Czeglédy Csaba képviselő urat, hogy a képviselő-testületet képviselve járjon el, és folytassa le az önkormányzati döntések előkészítéséhez szükséges egyeztetéseket a Szombathelyi Haladás Vasutas Sportegyesület, az Illés Labdarúgó Akadémia és a többi érintett sportszervezet képviselőivel a felnőtt labdarúgás jövőjét érintő kérdésekben.

Az egyeztetések eredményeként az a megoldási javaslat született, hogy a Szombathelyi Haladás Vasutas Sportegyesület elindítja a felnőtt labdarúgó csapatot az NBIII-ban azzal, hogy az indulási jogot a bajnokság téli szünetében átruházza az Önkormányzat által erre a célra létrehozott sportszervezetre, amelynek az egyesület is tagja.

A Sportról szóló 2004. évi I. törvény 33. § (2) bekezdése alapján az indulási jog fenti módon történő átruházásának akadálya nincs.

Az egyeztetések során megfogalmazott végleges tulajdonosi szerkezet az alábbiak szerint alakulna:

* Szombathely Megyei Jogú Város Önkormányzata: 79 %
* Szombathelyi Haladás Vasutas Sportegyesület: 10 %
* Illés Labdarúgó Akadémia: 10 %
* Viktória FC Szombathely: 1 %

A későbbiekben az Önkormányzat a szurkolók által létrehozott egyesületre 1 %-os névértékű üzletrészt ruházna át.

A Szombathelyi Haladás Vasutas Sportegyesület a lehető legrövidebb időn belül át kívánja ruházni az indulási jogot, ezért a végleges tulajdonosi struktúra és a társaság üzleti tervének kidolgozása előtt már most indokolt létrehozni a társaságot.

Javaslom a Tisztelt Közgyűlésnek, hogy az előterjesztés 1. számú melléklete szerinti alapító okiratban foglalt tartalommal határozza el egyszemélyes korlátolt felelősségű társaság alapítását, amelynek fő elemei az alábbiak:

* Cégnév: Haladás 1919 Labdarúgó Korlátolt Felelősségű Társaság
* Rövid név: Haladás Kft.
* Székhely: 9700 Szombathely, Kossuth L. u. 1-3.
* Törzstőke: 3.000.000,- Ft
* Ügyvezető: Keringer Zsolt, határozatlan időre megbízási jogviszony keretében

Javaslom, a Tisztelt Közgyűlés kérje fel a társaság ügyvezetőjét, hogy legkésőbb a Közgyűlés novemberi ülésére dolgozza ki a végleges tulajdonosi szerkezetet, székhelyet tartalmazó létesítő okiratot, a társaság üzleti tervét, szervezeti és működési szabályzatát, illetve a javadalmazási szabályzatot.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2024. szeptember 18.**

**/: Dr. Nemény András :/**

**Határozati javaslat**

**……/2024. (IX. 26.) Kgy. sz. határozat**

1. Szombathely Megyei Jogú Város Közgyűlése úgy határoz, hogy az előterjesztés 1. számú melléklete szerinti alapító okiratban foglalt tartalommal elhatározza egyszemélyes korlátolt felelősségű társaság alapítását Haladás 1919 Labdarúgó Korlátolt Felelősségű Társaság névvel.
2. A Közgyűlés a társaság alapításához szükséges 3.000.000 Ft összegű törzstőkét az Önkormányzat 2024. évi költségvetésében biztosítja.
3. A Közgyűlés a társaság ügyvezetőjének Keringer Zsoltot választja meg határozatlan időre, megbízási jogviszony keretében, díjazás nélkül.
4. A Közgyűlés a társaság felügyelőbizottsági tagjainak öt éves határozott időtartamra …………………………………………

…………………………………………

…………………………………………

választja meg díjazás nélkül.

1. A Közgyűlés a társaság könyvvizsgálójának 5 éves határozott időtartamra az AUDIKONT Könyvvizsgáló és Gazdasági Tanácsadó Kft.-t (9700 Szombathely, Verseny utca 1/C., Cg. szám 18-09-102100, kamarai nyilvántartási szám: 001469, bejegyzett és megbízott könyvvizsgáló Németh Tamás, nyilvántartási szám: 002327) választja meg díjazás nélkül.
2. A Közgyűlés elhatározza, hogy a Szombathelyi Haladás Vasutas Sportegyesülettől az NBIII-as indulási jogot a Haladás 1919 Labdarúgó Kft. átveszi, egyúttal felhatalmazza az ügyvezetőt, hogy az ehhez szükséges intézkedéseket tegye meg.
3. A Közgyűlés felkéri a társaság ügyvezetőjét, hogy legkésőbb a Közgyűlés novemberi ülésére dolgozza ki a végleges tulajdonosi szerkezetet, székhelyet tartalmazó létesítő okiratot, a társaság üzleti tervét, szervezeti és működési szabályzatát, illetve a javadalmazási szabályzatot.

**Felelős:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** 1-6. pont: azonnal

7. pont: a novemberi Közgyűlés